ພາລະບົດບາດ ຂອງພະແນກລະບຽບການ
ຂໍ້ຕົກລົງ
ຂອງກົມປູກຝັງ
ວ່າດ້ວຍການຈັດຕັ້ງ ແລະ ການເຄື່ອນໄຫວຂອງ
ພະແນກລະບຽບການ
- ອີງຕາມ ຕາມຂໍ້ຕົກລົງ ຂອງລັດຖະມົນຕີ ວ່າການ ກະຊວງກະສິກຳ ແລະ ປ່າໄມ້ ສະບັບ ເລກທີ 0264/ກປ, ລົງວັນທີ 16/03/2009, ວ່າດ້ວຍ ການຈັດຕັ້ງ ແລະ ການເຄື່ອນໄຫວຂອງ ກົມປູກຝັງ.
- ອີງຕາມ ການຄົ້ນຄ້ວາ ແລະ ສະເໜີຂອງຄະນະອະນຸກຳມະການປັບປຸງການຈັດຕັ້ງຂອງ ກົມປູກຝັງ ສະບັບ ເລກທີ 0281/ກປຝ, ລົງວັນທີ 19/03/2009
- ອີງຕາມ ການສະເໜີ ຂອງພະແນກ ບໍລິຫານ, ກົມປູກຝັງ.
ກົມປູກຝັງ ອອກຂໍ້ຕົກລົງ
ໝວດທີ I
ບັນຍັດທົ່ວໄປ
ມາດຕາ 1. ຈຸດປະສົງ
ຂໍ້ຕົກລົງ ສະບັບນີ້ ກຳນົດທີ່ຕັ້ງ, ພາລະບົດບາດ, ໜ້າທີ່, ຂອບເຂດສິດ, ໂຄງປະກອບ ການຈັດຕັ້ງ ແລະ ແບບແຜນວິທີເຮັດວຽກ ເພື່ອເປັນບ່ອນອີງ ໃຫ້ແກ່ການຈັດຕັ້ງ ແລະ ການເຄື່ອໄຫວ ຂອງພະແນກລະບຽບການ ໃຫ້ໄດ້ຮັບການພັດທະນາຢ່າງໜັ້ນຄົງຕາມແນວທາງນະໂຍບາຍ ຂອງພັກ ເພື່ອປະກອບສ່ວນ ໃຫ້ແກ່ ການພັດທະນາ ເສດຖະກິດສັງຄົມແຫ່ງຊາດ.
ມາດຕາ 2. ທີ່ຕັ້ງ ແລະ ພາລະບົດບາດ
ພະແນກລະບຽບການ ແມ່ນຫົວໜ່ວຍວິຊາການໜຶ່ງ ທີ່ຢູ່ໃນໂຄງປະກອບ ການຈັດຕັ້ງ ຂອງ ກົມປູກຝັງ, ມີພາລະບົດບາດເປັນເສນາທິການ ໃຫ້ແກ່ ຫົວໜ້າກົມປູກຝັງ ກ່ຽວກັບ ວຽກງານຄຸ້ມຄອງ ປັດໄຈການຜະລິດ ທີ່ກ່ຽວຂ້ອງ ກັບ ກົມປູກຝັງ.
ໜວດທີ II
ໜ້າທີ່ ແລະ ຂອດເຂດສິດ
ມາດຕາ 3. ໜ້າທີ່
3.1 ສ້າງ ແລະ ປັບປຸງນິຕິກຳ ທີ່ກ່ຽວຂ້ອງກັບຝຸ່ນ, ຢາປາບສັດຕູພືດ, ເມັດພັນ ແລະ ແນວພັນພືດ
3.2 ສຶກສາຄົ້ນຄ້ວາ, ນຳສະເໜີ ແລະ ຈັດຕັ້ງປະຕິບັດ ສົນທິສັນຍາ, ອະນຸສັນຍາ ແລະ ສັນຍາສາ ກົນທີ່ກ່ຽວຂ້ອງກັບຝຸ່ນ, ຢາປາບສັດຕູພືດ, ເມັດພັນ ແລະ ແນວພັນພືດ
3.3 ຄຸ້ມຄອງ ແລະ ຂຶ້ນທະບຽນ ຝຸ່ນ, ຢາປາບສັດຕູພືດ, ເມັດພັນ ແລະ ແນວພັນພືດ
3.4 ຂຶ້ນບັນຊີ ການນຳໃຊ້ ເຄື່ອງມື ແລະ ພາຫານະກົນຈັກທີ່ນຳໃຊ້ເຂົ້າໃນການປູກຝັງ
3.5 ຄົ້ນຄ້ວາຮ່າງແຈ້ງການ ບົດແນະນຳ ກ່ຽວກັບ ການຄຸ້ມຄອງນຳເຂົ້າ-ສົ່ງອອກ ຝຸ່ນ, ຢາປາບສັດ ຕູພືດ, ເມັດພັນ ແລະ ແນວພັນພືດ
3.6 ແນະນຳ ແລະ ຕິດຕາມກວດກາການຈັດຕັ້ງປະຕິບັດ ບັນດາກົດໝາຍ, ດຳລັດ, ຂໍ້ກຳນົດ, ກົດລະບຽບ ແລະ ຂໍ້ແນະນຳຕ່າງໆທີ່ກ່ຽວຂ້ອງກັບ ຝຸ່ນ, ຢາປາບສັດຕູພືດ, ເມັດພັນ ແລະ ແນວພັນພືດ, ເຄື່ອງມື ແລະ ພາຫານະກົນຈັກທີ່ນຳໃຊ້ເຂົ້າໃນການປູກຝັງ
3.7 ຈັດ ແລະ ເຂົ້າຮ່ວມກອງປະຊຸມ, ສຳມະນາ, ຝຶກອົບຮົມວິຊາການ ທັງພາຍໃນ ແລະ ຕ່າງປະເທດໃນວຽກງານການຄຸ້ມຄອງປັດໄຈການຜະລິດ, ເຄື່ອງມື ແລະ ພາຫານະກົນຈັກທີ່ນຳໃຊ້ເຂົ້າໃນການປູກຝັງຕາມການມອບໝາຍຈາກຫົວໜ້າກົມປູກຝັງ;
3.8 ປະຕິບັດວຽກງານອື່ນໆ ຕາມການຕົກລົງ ແລະ ການມອບໝາຍຈາກ ຫົວໜ້າກົມປູກຝັງ
ມາດຕາ 4. ຂອບເຂດສິດ
4.1 ຄຸ້ມຄອງ ແລະ ນຳໃຊ້ຊັບສົມບັດ ວັດຖຸສິ່ງຂອງ, ພາຫະນະ ແລະ ງົບປະມານຕາມການມອບໝາຍ ຈາກ ກົມປູກຝັງ;
4.2 ປະສານສົມທົບ ແລະ ຮ່ວມມືກັບ ພາກສ່ວນທີ່ກ່ຽວຂ້ອງ ທັງພາຍໃນ ແລະ ຕ່າງປະເທດ ສ້າງແລະ ປັບປຸງນິຕິກຳ ກ່ຽວກັບ ຝຸ່ນ, ຢາປາບສັດຕູພືດ, ເມັດພັນ ແລະ ແນວພັນພືດ ແລະ ລະ ບຽບກົດໝາຍອື່ນໆ ທີ່ພົວພັນກັບວຽກງານປູກຝັງ;
4.3 ຄົ້ນຄ້ວາ ແລະ ນຳສະເໜີກ່ຽວກັບ ການສ້າງຕັ້ງ, ປັບປຸງ ຫຼື ຍົບເລີກກົງຈັກການຈັດຕັ້ງ, ຕໍ່າແໜ່ງງານ, ໂຄງປະກອບບຸກຄະລາກອນ ແລະ ປັບປຸງລະບອບແບບແຜນ ວິທີເຮັດວຽກໃນຂັ້ນການຄຸ້ມຄອງ ຂອງຕົນ;
4.4 ຄົ້ນຄ້ວາ ແລະ ສະເໜີກ່ຽວກັບ ການແຕ່ງຕັ້ງເຈົ້າໜ້າທີ່ກວດກາ, ກາໝາຍ, ກາປະທັບ ແລະ ເຄື່ອງແບບ ຂອງເຈົ້າໜ້າທີ່ກວດກາ ຢາປາບສັດຕູພືດ, ຝຸ່ນ, ເມັດພັນ ແລະ ແນວພັນພືດ;
4.5 ປະສານສົມທົບກັບການຈັດຕັ້ງທີ່ກ່ຽວຂ້ອງ ພາກລັດ, ພາກສ່ວນເສດຖະກິດ ໃນລະດັບສູນກາງ ແລະ ທ້ອງຖີ່ນ ເພື່ອຕິດຕາມກວດກາເຄື່ອງມື ແລະ ພາຫານະກົນຈັກທີ່ນຳໃຊ້ເຂົ້າໃນການປູກຝັງ, ການນຳເຂົ້າ-ສົ່ງອອກ ການຈຳໜ່າຍ ແລະ ການນຳໃຊ້ຝຸ່ນ, ຢາປາບສັດຕູພືດ, ເມັດ ພັນ ແລະ ແນວພັນພືດ;
4.6 ຄຸ້ມຄອງ ແລະ ຕິດຕາມກວດກາວຽກງານ ແລະ ບັນດາໂຄງການທີ່ຢູ່ໃນຄວາມຮັບຜິດຊອບຂອງຕົນ
ໝວດ ທີ III
ໂຄງປະກອບ ກົງຈັກການຈັດຕັ້ງ
ມາດຕາ 5. ໂຄງປະກອບການຈັດຕັ້ງ
5.1 ພະແນກ ລະບຽບການ ປະກອບດ້ວຍ ຫົວໜ້າພະແນກ 1 ທ່ານ ແລະ ຮອງຫົວໜ້າ ພະແນກຈຳນວນໜຶ່ງ, ຊຶ່ງໄດ້ຮັບການແຕ່ງຕັ້ງ ຫຼື ປົດຕຳແໜງຈາກລັດຖະມົນຕີ ວ່າການກະຊວງ ກະສິກຳ ແລະ ປ່າໄມ້ ຕາມການສະເໜີ ຂອງຫົວໜ້າກົມປູກຝັງ ແລະ ການເຫັນດີ ຂອງຫົວໜ້າກົມຈັດຕັ້ງ ແລະ ພະນັກງານ;
5.2 ພະແນກ ລະບຽບການ ຍັງມີຂະແໜງ ແລະ ໜ່ວຍງານ ຈຳນວນໜຶ່ງ, ຫົວໜ້າ ແລະ ຮອງຂະແໜງ, ຫົວໜ້າ ແລະ ຮອງໜ່ວຍງານ ໄດ້ຮັບການແຕ່ງຕັ້ງ ຫຼືປົດຕຳແໜ່ງ ຈາກລັດຖະມົນຕີວ່າການ ກະຊວງ ກະສິກຳ ແລະ ປ່າໄມ້ ຕາມການ ສະເໜີ ຂອງຫົວໜ້າພະແນກ ລະບຽບການ ແລະ ຫົວໜ້າ ກົມປູກຝັງ ແລະ ການເຫັນດີ ຂອງຫົວໜ້າ ກົມຈັດຕັ້ງ ແລະ ພະນັກງານ
ມາດຕາ 6. ໂຄງປະກອບກົງຈັກ
6.1 ພະແນກລະບຽບການມີ 2 ຂະແໜງ
ຂະແໜງ ນິຕິກຳ
ຂະແໜງ ຄຸ້ມຄອງປັດໄຈການຜະລິດ
6.2 ໜ້າວຽກຕົ້ນຕໍຂອງບັນດາຂະແໜງ
6.2.1 ຂະແໜງນິຕິກຳມີ 2 ໜ່ວຍງານ:
6.2.1.1 ໜ່ວຍງານ ນິຕິກຳ
ເປັນເສນາທິການ ໃຫ້ແກ່ພະແນກລະບຽບການ ໃນການຜັນຂະຫຍາຍຍຸດທະສາດ ກ່ຽວກັບການປູກຝັງ ໃຫ້ເປັນແຜນການ, ໂຄງການລະອຽດ ແລະ ລະບຽບການເພື່ອຄຸ້ມຄອງ ແລະ ກວດກາປັດໄຈການຜະລິດໃນການປູກພືດຕ່າງໆ; ສ້າງ ແລະ ສະເໜີບັນດານິຕິກຳ ທີ່ກ່ຽວຂ້ອງກັບ ຢາປາບສັດຕູພືດ, ຝຸ່ນ, ເມັດ ພັນ ແລະ ແນວພັນພືດ ແນໃສ່ການຈັດຕັ້ງປະຕິບັດໄລຍະຍາວ, ໄລຍະກາງ ແລະ ໄລຍະສັ້ນ; ຄົ້ນຄ້ວາ ແລະ ມີຄຳເຫັນຕໍ່ກັບຄຳຮ້ອງ ຂອງບັນດາພາກສ່ວນເສດຖະກິດໃນການປະຕິບັດ ບັນດານິຕິກຳ ທີ່ກ່ຽວຂ້ອງກັບການປູກຝັງ; ເຂົ້າຮ່ວມຂະບວນສ້າງ ແລະ ປັບປຸງກົດໝາຍຂອງ ກະຊວງ ກະສິກຳ ແລະ ປ່າ ໄມ້ ແລະ ກົດໝາຍຂອງະຂແໜງການອື່ນໆທີ່ກ່ຽວຂ້ອງກັບວຽກງານປູກຝັງ; ກວດກາ ກິດຈະກຳກະສິກຳ ໃນການປະຕິບັດລະບຽບການ, ກົດໝາຍ ແລະ ມາດຕະຖານເຕັກນິກຕ່າງໆ ໃຫ້ມີປະສິດທິຜົນ,
6.2.1.2 ໜ່ວຍງານ ໂຄສະນາ ເຜີຍແຜ່ ຂໍ້ມູນວິຊາການຄົ້ນຄ້ວາ ແລະ ຈັດພິມບັນດາ ເອກະສານວິຊາການຕ່າງໆ ກ່ຽວກັບການນຳໃຊ້ ລະບຽບການທີ່ກ່ຽວຂ້ອງກັບການປູກຝັງ, ຝຶກອົບຮົມພະນັກງານວິຊາການ ເພື່ອຈັດຕັ້ງປະຕິບັດລະບຽບການ ໃນການຄຸ້ມ ຄອງກວດກາ ກິດຈະກຳກ່ຽວກັບປັດໄຈການບໍລິການຂາເຂົ້າກະສິກຳດ້ານປູກພືດ, ສ້າງຖານຂໍ້ມູນ ແລະ ສະໜອງຂໍ້ມູນຂ່າວສານສະຖິຕິ ທາງດ້ານຂາເຂົ້າ ກະສິກຳໃຫ້ເປັນປົກກະຕິ ແລະ ຊັດເຈນ,
6.2.2 ຂະແໜງ ຄຸ້ມຄອງປັດໄຈການຜະລິດມີ 4 ໜ່ວຍງານ:
6.2.2.1 ໜ່ວຍງານຄຸ້ມຄອງດ້ານຢາປາບສັດຕູພືດ
ຂຶ້ທະບຽນຢາປາບສັດຕູພືດ, ສ້າງຄູ່ມືແນະນຳສໍາລັບ ພະນັກງານປູກຝັງ ໃນການກວດກາຢາປາບສັດຕູພືດຕິດຕາມ ແລະ ກວດກາ ການຈັດຕັ້ງປະຕິບັດ ບັນດາລະບຽບການ ແລະ ກົດໝາຍທີ່ກ່ຽວຂ້ອງກັບ ຢາປາບສັດຕູພືດ ໃນ ສປປ ລາວ, ປະສານສົມທົບ ກັບພາກສ່ວນຕ່າງໆທີ່ກ່ຽວຂ້ອງ ໃນການຄຸ້ມການຜະລິດ, ນຳເຂົ້າ ສົ່ງອອກ, ຈຳໜ່າຍ ແລະ ນຳໃຊ້ຢາປາບສັດຕູພືດ, ຕິດຕາມ ແລະ ສັງລວມການນຳເຂົ້າ, ສົ່ງອອກ, ຈຳໜ່າຍ ແລະ ນຳໃຊ້ຢາປາບສັດຕູພືດ,
6.2.2.2 ໜ່ວຍງານຄຸ້ມຄອງຝຸ່ນ
ຂຶ້ນທະບຽນຝຸ່ນ (ຝຸ່ນວິທະຍາສາດ, ຝຸ່ນຊີວະພາບ,ຝຸ່ນອົງຄະທາດ) ສ້າງຄູ່ມືແນະນຳ ສຳລັບພະນັກງານປູກຝັງ ໃນການກວດກາຝຸ່ນ, ຕິດຕາມ ແລະ ກວດກາ ການຈັດຕັ້ງປະຕິບັດ ບັນດາລະບຽບການ ແລະ ກົດໝາຍ ທີ່ກ່ຽວຂ້ອງກັບ ຝຸ່ນ ໃນ ສປປ ລາວ, ປະສານສົມທົບ ກັບພາກສ່ວນຕ່າງໆ ທີ່ກ່ຽວຂ້ອງ ໃນການຄຸ້ມຄອງ ການຜະລິດ, ນຳເຂົ້າ, ສົ່ງອອກ, ຈຳໜ່າຍ ແລະ ນຳໃຊ້ຝຸ່ນ, ຕິດຕາມ ແລະ ສັງລວມການນຳເຂົ້າ,ສົ່ງອອກ, ຈຳໜ່າຍ ແລະ ນຳໃຊ້ຝຸ່ນ,
6.2.2.3 ໜ່ວຍງານຄຸ້ມຄອງ ເມັດພັນ ແລະ ແນວພັນພືດ.
ຂຶ້ນທະບຽນເມັດພັນສ້າງຄູ່ມືແນະນຳ ສຳພະນັກງານປູກຝັງ ໃນການກວດກາ, ເມັດພັນແລະ ແນວພັນພືດ, ຕິດຕາມ ແລະ ກວດກາ ການຈັດຕັ້ງປະຕິບັດ ບັນດາລະບຽບການ ແລະ ກົດໝາຍທີ່ກ່ຽວຂ້ອງກັບ, ເມັດພັນ ແລະ ແນວພັນພືດ, ປະສານສົມທົບ ກັບພາກສ່ວນຕ່າງໆ ທີ່ກ່ຽວຂ້ອງ ໃນການຄຸ້ມຄອງ ການຜະລິດ, ນຳເຂົ້າ, ສົ່ງອອກ, ຈຳໜ່າຍ ແລະ ນຳໃຊ້ເມັດພັນ ແລະ ແນວພັນພືດ,
6.32.2.4 ໜ່ວຍງານຄຸ້ມຄອງ ເຄື່ອງມື ແລະ ພາຫານະກົນຈັກ ທີ່ນຳໃຊ້ໃນການປູກຝັງ ຂຶນບັນຊີເຄື່ອງມື ແລະ ພາຫານະກົນຈັກທີ່ນຳໃຊ້ໃນການປູກຝັງ ສ້າງຄູ່ມືແນະນຳ ສຳພະນັກງານປູກຝັງ ໃນການເກັບກຳຂໍ້ມູນ ເຄື່ອງມື ແລະ ພາຫານກົນຈັກ ທີ່ນຳໃຊ້ໃນການປູກຝັງ ຕິດຕາມ ແລະ ກວດກາ ການຈັດຕັ້ງປະຕິບັດ ບັນດາລະບຽບການ ແລະ ກົດໝາຍທີ່ກ່ຽວຂ້ອງກັບ ເຄື່ອງມື ແລະ ພາຫານະກົນຈັກ ທີ່ນຳໃຊ້ໃນການປູກຝັງ ປະສານສົມທົບ ກັບພາກສ່ວນຕ່າງໆ ທີ່ກ່ຽວຂ້ອງ ໃນການຄຸ້ມຄອງ ເຄື່ອງມື ແລະ ພາຫານະກົນຈັກ ທີ່ນຳໃຊ້ໃນການປູກຝັງ
ໝວດ ທີ IV
ແບບ ແຜນວິທີເຮັດວຽກ
ມາດຕາ 7. ຫຼັກການລວມໃນການເຄື່ອນໄຫວ ແລະ ດຳເນີນງານ ພະແນກ ລະບຽບການເຄື່ອນໄຫວ ແລະ ດຳເນີນງານຕາມຫຼັກການລວມດັ່ງນີ້:
7.1 ປະຕິບັດຫຼັກການລວມສູນປະຊາທິປະໄຕ, ນຳພາເປັນໝູ່ຄະນະ, ບຸກຄົນຮັບຜິດຊອບ, ລະບອບຫົວໜ້າດຽວ ຕາມລະບົບແບ່ງຂັ້ນຄຸ້ມຄອງ ບົນພື້ນຖານ ການແບ່ງງານກັນລະອຽດຈະແຈ້ງໃນໝູ່ຄະນະ ແລະ ມີການປຶກສາຫາລືກັນ ພ້ອມທັງມອບຄວາມຮັບ ຜິດ ຊອບ ແລະ ສິດໃນການຕັດສິນບັນຫາພາຍຂອບເຂດຂອງແຕ່ລະຂັ້ນ,
7.2 ຫົວໜ້າພະແນກ ມີຄວາມຮັບຜິດຊອບໂດຍກົງຕໍ່ ຫົວໜ້າ ກົມປູກຝັງ ກ່ຽວກັບ ຜົນສຳເລັດ ແລະ ຂໍ້ຂາດຕົກບົກຜ່ອງໃນການຈັດຕັ້ງປະຕິບັດໜ້າທີ່ການເມືອງຕາມພາລະບົດ ບາດຂອງ ພະແນກ ລະບຽບການ; ຮອງຫົວໜ້າພະແນກມີໜ້າທີ່ຊ່ວຍວຽກ ແລະ ລົງເລີກຮັບຜິດຊອບວຽກງານໃດໜຶ່ງ ຕາມການແບ່ງງານ ແລະ ການມອບໝາຍຂອງຫົວໜ້າພະແນກ;
7.3 ຫົວໜ້າພະແນກ ເປັນຜູ້ລົງລາຍເຊັນຕໍ່ບັນດາເອກະສານທີ່ສຳຄັນ, ໃນກໍລະນີທີ່ຕິດຂັດ ຫຼື ໄປເຄື່ອນໄຫວວຽກທາງໄກ ຕ້ອງມອບສິດປະຈຳການຊົ່ວຄາວ ໃຫ້ຮອງຫົວໜ້າພະແນກ ວ່າການແທນ, ໃນເມື່ອຫົວໜ້າພະແນກກັບຄືນມາປະຈຳການແລ້ວ ຜູ້ວ່າການຕ້ອງລາຍງານວຽກທີ່ຕົນເອງໄດ້ແກ້ໄຂແລະ ວຽກທີ່ຄົງຄ້າງໃຫ້ຫົວໜ້າພະແນກຊາບ,
7.4 ບັນດາຂະແໜງ ແລະ ວິຊາການພາຍໃນພະແນກ ມີໜ້າທີ່ຈັດຕັ້ງປະຕິບັດ ວຽກງານຕ່າງໆຕາມພາລະບົດບາດ ແລະ ໜ້າທີ່ຂອງພະແນກລະບຽບການ;
7.5 ພົວພັນ ແລະ ສົມທົບບັນດາພະແນກ, ສູນ, ໂຄງການ, ຂະແໜງການປູກຝັງ ແລະ ພາກສ່ວນກ່ຽວຂ້ອງເພື່ອຈັດຕັ້ງປະຕິບັດວຽກງານໃຫ້ສຳເລັດຜົນຕາມເປົ້າໝາຍທີ່ວາງໄວ້;
7.6 ປະຕິບັດລະບອບປະຊຸມ, ສ່ອງແສງລາຍງານປະຈຳອາທິດ, ປະຈຳເດືອນ, ປະຈຳ 3 ເດືອນ, ປະຈຳ 6 ເດືອນ, ປະຈຳປີ ແລະ ສະຫຼຸບສັງລວມຮອບດ້ານຂອງ ພະແນກ ລະບຽບການໃຫ້ແກ່ ຫົວໜ້າ ກົມປູກຝັງ
ໝວດ ທີ V
ບົດ ບັນຍັດສຸດທ້າຍ
ມາດຕາ 8. ການຜັນຂະຫຍາຍ
ມອບໃຫ້ ພະແນກລະບຽບການ ເຊື່ອມຊືມ ແລະ ຜັນຂະຫຍາຍຂໍ້ຕົກລົງສະບັບນີ້ ໃຫ້ ເປັນກົດລະບຽບພາຍໃນຂອງຕົນ ເພື່ອເປັນບ່ອນອີງໃນການຈັດຕັ້ງປະຕິບັດ
ມາດຕາ 9. ການຈັດຕັ້ງປະຕິບັດ
ບັນດາ ພະແນກ, ສູນ, ໂຄງການ ທີ່ຂຶ້ນກັບ ກົມປູກຝັງ ແລະ ພາກສ່ວນທີ່ກ່ຽວຂ້ອງອື່ນໆຈົ່ງຮັບຮູ້ ແລະ ຈັດຕັ້ງປະຕິບັດຕາມຂໍ້ຕົກລົງສະບັບນີ້ຢ່າງເຂັ້ມງວດ
ມາດຕາ 10. ຂໍ້ຕົກລົງສະບັບນີ້ ໃຊ້ປ່ຽນແທນ ຂໍ້ຕົກລົງ ຂອງຫົວໜ້າກົມປູກຝັງ ສະບັບເລກທີ 0557/ກປຝ, ລົງວັນທີ 06/08/2008 ແລະ ມີຜົນສັກສິດນຳໃຊ້ແຕ່ມື້ລົງລາຍເຊັນເປັນຕົ້ນໄປ.
ຫົວໜ້າກົມປູກຝັງ